SL Uradni list Evropske unije C 96/8

Končno poročilo pooblaščenca za zaslišanje (1) v zadevi Arjowiggins/M-Real Zanders

(COMP/M.4513)

2009/C 96/04

Osnutek odločbe je podlaga za naslednje ugotovitve:

UVOD

Komisija je 31. oktobra 2007 prejela priglasitev predlagane koncentracije v skladu s členom 4(1) in po predložitvi v skladu s členom 4(5) Uredbe (ES) št. 139/2004. S predlagano koncentracijo bi podjetje Arjowiggins SAS („Arjowiggins“) iz Francije pridobilo izključni nadzor nad delom sredstev podjetja M-Real Zanders GmbH („M-Real Zanders“), tj. vsa sredstva tovarne papirja Reflex v Dürenu, Nemčija, ter 25-odstotni lastniški delež v podjetju Zhejiang Minfeng Zanders Paper Company Ltd., Kitajska. Arjowiggins je pod nadzorom podjetja Sequana Capital, M-Real Zanders pa pod nazorom finske skupine Metsäliitto.

Komisija je 7. decembra 2007 sprožila postopek, ker je koncentracija vzbujala resne dvome glede njene združljivosti s skupnim trgom (člen 6(1)(c) Uredbe (ES) št. 139/2004).

PISNI POSTOPEK

Obvestilo o nasprotovanju in čas za odgovor

Komisija je 4. marca 2008 izdala obvestilo o nasprotovanju, na katerega je Arjowiggins odgovoril 18. marca 2008.

Dostop do dokumentacije

Dostop do dokumentacije, omogočen podjetju Arjowiggins

Podjetju Arjowiggins kot priglasitelju je bil dostop do dokumentacije (na CD-ROM-u) omogočen na dan po izdaji obvestila o nasprotovanju.

Pozneje mu je bil še večkrat omogočen dostop do dokumentov, ki so bili v postopku dodani spisu.

Dostop do dokumentacije, omogočen podjetju M-Real Zanders

Podjetje M-Real Zanders je kot prodajalec v predlagani transakciji 12. marca 2008 na svojo zahtevo pridobilo nezaupno različico obvestila o nasprotovanju ter možnost predložitve pripomb na obvestilo. Kot druga udeležena stranka v smislu izvedbene uredbe (2) je prodajalec pozneje zahteval dostop do dokumentacije. Ustrezna služba Komisije je zato podjetju M-Real Zanders omogočila dostop do nezaupnih različic ključnih dokumentov, kot je poslovni načrt podjetja Arjowiggins v zvezi s tovarno papirja Reflex v skladu s Pravili najboljših praks za primere združitev Generalnega direktorata za konkurenco. Poleg tega je bila podjetju M-Real Zanders dana na vpogled nezaupna različica odgovora podjetja Arjowiggins na obvestilo o nasprotovanju.

Vključitev tretje stranke

Ministrstvu za gospodarske zadeve in energetiko zvezne dežele Severno Porenje-Vestfalija sem na utemeljeno zahtevo v skladu s členom 6(1) Sklepa o mandatu dovolil, da sodeluje v postopku kot tretja stranka.

USTNI POSTOPEK

Ustno zaslišanje

Ustno zaslišanje je potekalo 31. marca 2008. Udeležili so se ga predstavniki priglasitelja in druge udeležene stranke ter predstavniki tretje stranke in treh držav članic.

Na ustnem zaslišanju so predstavniki Arjowigginsa predstavili in razširili zlasti nekaj svojih pisnih pripomb na ugotovitve, ki jih je Komisija navedla v obvestilu o nasprotovanju. Izrazili so mnenje, da Komisija med drugim ni v celoti upoštevala dinamike trga samokopirnega papirja. V zvezi s tem so poudarili vse večji pomen konkurence pri uvozu od neevropskih proizvajalcev, zlasti iz Združenih držav Amerike. Kritični so bili tudi do površne analize nekaterih nacionalnih trgov samokopirnega papirja. Glede trgov pavs papirja in visokokakovostnega finega papirja je Arjowiggins zavrnil opredelitve proizvodnih trgov in trdil, da bi bili učinki predlagane transakcije na konkurenco zanemarljivi.

Arjowiggins je izrazil tudi pomisleke glede nekaterih ugotovitev Komisije na podlagi raziskave trgov, pri čemer je kot argument navedel deloma nepopolne strojne prevode vprašalnikov Komisije.

POSTOPEK PO ZASLIŠANJU

Zaveze

Arjowiggins je Komisiji 7. aprila 2008 predložil zaveze, ki jih je dopolnil 28. aprila 2008. Zaveze so se pretežno nanašale na izločitev poslovnega področja samokopirnega papirja tovarne papirja Reflex.

Dopis o novih dejstvih

Komisija je po izdaji obvestila o nasprotovanju razposlala dodatne vprašalnike, da bi zbrala več informacij o trgu samokopirnega papirja. Poleg tega je navzkrižno preverila odgovore, ki jih je pridobila na podlagi prevedenih vprašalnikov. Da bi mu zagotovila pravice do obrambe, je Komisija 18. aprila 2008 podjetju Arjowiggins poslala dopis o novih dejstvih, v katerem je povzela nove ugotovitve, ter mu 18. in 24. aprila 2008 omogočila nadaljnji dostop do dokumentacije na dveh CD-ROM-ih. Arjowiggins je 25. aprila 2008 odgovoril na dopis o novih dejstvih.

Dodatni dostop do dokumentacije

Arjowiggins je v dopisu z dne 14. aprila 2008 zahteval, naj preverim njegov dostop do odgovorov nekaterih neevropskih proizvajalcev, ki mu je bil omogočen. Priglasitelj je trdil, da CD-ROM, ki ga je prejel, ni vseboval nekaterih odgovorov, ki so bili omenjeni v drugih dokumentih, ter da je na podlagi nezaupnih različic, ki jih je dobil na vpogled, prišel do zaključka, da Komisija ni v zadostni meri proučila omejujočih učinkov uvozne konkurence na položaj Arjowigginsa na trgu. Po pregledu ustreznega dela dokumentacije sem 21. aprila 2008 v skladu s členom 8 Sklepa o mandatu sprejel odločitev, da je bil podjetju Arjowiggins omogočen ustrezen vpogled v dokumentacijo ob upoštevanju zahtevkov za zaupnost strank, ki so predložile odgovore. Da pa bi lahko podjetju Arjowiggins dal na vpogled bolj podkrepljene dele odgovorov in mu tako omogočil boljše razumevanje ozadja predhodnih ugotovitev Komisije, sem ustrezno službo Komisije prosil, da od strank, ki so predložile odgovore, zahteva, da ponovno pregledajo svoje zahtevke za zaupnost. Na podlagi te poizvedbe so bile podjetju Arjowiggins dane na vpogled dodatne informacije (ena od strank se je odrekla zaupnosti v celoti, druga pa delno).

OSNUTEK ODLOČBE

V osnutku odločbe je Komisija ugotovila, da zaveze, ki jih je dal priglasitelj, zadoščajo za odpravo dvomov glede konkurence, ki jih je vzbudila transakcija na trgu samokopirnega papirja. V nasprotju s predhodno oceno Komisija ugotavlja, da priglašena koncentracija ne ovira bistveno učinkovite konkurence na trgih grafičnega pavs papirja, industrijskega pavs papirja in visokokakovostnega finega papirja in je zato združljiva s skupnim trgom in Sporazumom EGP.

Menim, da so bile pravice strank do pisne in ustne izrazitve mnenj v tej zadevi spoštovane.

Bruselj, 23. maja 2008 Michael ALBERS

(1) V skladu s členoma 15 in 16 Sklepa Komisije (2001/462/ES, ESPJ) z dne 23. maja 2001 o mandatu pooblaščenca za zaslišanje v nekaterih postopkih o konkurenci – UL L 162, 19.6.2001, str. 21 („Sklep o mandatu“).

(2) Uredba Komisije (ES) št. 802/2004 z dne 7. aprila 2004 o izvajanju Uredbe Sveta (ES) št. 139/2004 o nadzoru koncentracij podjetij (UL L 133, 30.4.2004, str. 1).